Antoine Quitich

Tante e otcitc 
Antoine Quitich, atikamekw iriniw e nta kiskeritakositc. Antoine Quitich icinikaso anaha manawani iriniw. Zachary Quitich, Philomène Ottawa ki icinikasoriwa onikihikwa. Ote ki otci nitawokiw notcimik epwamici takok akosiwokiwam. Madeleine Flamand icinikasoriwa e ki wikimatc iskwewa, Isaïe Flamand kirika Joséphine Niquay otnisiwawa. Ki mitcetiriwa onitcaniciwawa. Enko neki, Céline, Justine, Sylvie, Viateur, Sabrina, Christian, Raoul, Reine, Jocelyn, Norbert, Bibiane. Aci kaie mitcetiriwa osima kaie ot akweto osima. 
 E ki ici pimatisitcik 
Wirawa tipirowe ki kackitawok kitci nitawokihasotcik misawatc notcimik e pa taciketcik.Tekaci misiwe notcimi mitcimiriw ki otci kitatisitc kaie misiwe e icinakosiritci awesisa ki otinam ke mitcik.Nama pici tarikopan awiriwa ke p enta mokockatcihikotc,pekatc notcimik ki pamatisiwok.Micta mitceniw kewir e ici kiskeritak nikotc kaki ici kiskinohomakotc otawiwa acitc okice omocoma.Nipira kiskeritam e totcikatek notcimik e nta pamatisinaniwok kaie kaskina peikonok e otinak ke irapatcitatc.Nama kinec ki otci wapamew otawia aric nipira ki witamako ke iti aitotak kewir.Nipira kirowe kinec ki witci pimatisimew okawia acitc anihi omocoma acitc okoma. Etoke ka otci iti kackitatc kewir kitci iti nitawokihasotc nac ki micta mitcetiriwa osima acitc aniskotape osima. Nipira micta witcitaw kitci wapataratc awaca ka ocki kiskinohomasoritci ote notcimik kaki itatisinaniwok kaie mocak niskamo kip e nta witci tacikematc awaca ka wi nta kiskeritamaritci notcimi pimatisiwiniw. Pemacic kewir ki emitcikoci kiskinihomaso, tepirak kitci nisi tapwatak emitcikocimowiniw kirika akitasowiniw acitc aniheriw katolik aimihe tapwetcikewiniw kaie nikamowiniw. Tepirak wirwow nicto pisimwa ki kiskinohomasowok tato pipona mina nta tacikewok notcimik ka ici mita nta atosketcik. Picicikw wirwaw rakasimonik ki tacikewok nac ka iti takonik ocatikokiwam nac tekaci ka iti kicatak mikiwam. kiapatc anotc mita icaw notcimik erowek kiapatc e kackitatc kitci nta pamatisitc notcimik. Pekatc arimwew kecpin e aimihatc awiriwa kirika mocak kiskeritakosiw e caweritciketc kaie witam mocak e sakihatc kaskina awiriwa. Enkweriw sani kewir otatisokan anaha manawani iriniw, nipira kaie kiskeritam mitcet atisokaniw kaki iti petak kewir epicicitc. Mikwetc.

Tipanictawin:E matcectakaniwok
Tipanictawin:Ka kiskeritakositcik